SUPER ฟุ้งได้เข้าคำนวณ SET100 สะท้อนความเชื่อมั่น เร่งเดินหน้าขยายโรงไฟฟ้า
SUPER ฟุ้งได้เข้าคำนวณ SET100 สะท้อนความเชื่อมั่นจากนักลงทุน เร่งเดินหน้าขยายโรงไฟฟ้าทั้งใน-ตปท.
19 ธ.ค. 2559

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า กรณีที่ตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนี SET50 SET100 และ SETHD ในช่วง 6 เดือนแรกของปี 2560 (1 มกราคม-30 มิถุนายน 2560)  โดย SUPER ได้ถูกนำเข้าคำนวณดัชนี SET100 นั้นสะท้อนให้เห็นว่า นักลงทุนมีความเชื่อมั่นในปัจจัยพื้นฐานของบริษัทที่มีความแข็งแกร่ง ทำให้ตัดสินใจเข้ามาลงทุน และเป็นหุ้นที่มีสภาพคล่องในการซื้อขายที่ดี และสม่ำเสมอ
โดยการที่หลักทรัพย์ SUPER ได้ถูกนำเข้าไปคำนวณใน SET 100 ถือเป็นสัญญาณที่ดี สะท้อนให้เห็นถึงความเชื่อมั่นของนักลงทุนที่มีต่อบริษัทฯ ผมในฐานะผู้บริหารและทีมงาน พร้อมเดินหน้าขยายธุรกิจตามแผน เพื่อสร้างผลตอบแทนที่ดีให้แก่ผู้ถือหุ้น และนักลงทุนที่มอบความไว้วางใจเข้ามาลงทุนใน SUPER  โดยเราเตรียมขยายการลงทุนในพลังงานทดแทนอื่นๆ เพิ่ม ซึ่งจะช่วยผลักดันยอด COD ในปี 2560 เพิ่มเป็น 2,000 เมกะวัตต์ ผลักดันรายได้และกำไรเติบโตอย่างก้าวกระโดด
อนึ่งที่ผ่านมาบริษัทฯได้รับการติดต่อจากสถาบันทั้งในประเทศ และต่างประเทศ เพื่อขอเข้ารับฟังข้อมูลและสนใจที่จะเข้ามาถือหุ้น และเชื่อว่าการที่บริษัทฯได้รับเข้าคำนวณใน SET 100 จะยิ่งทำให้นักลงทุนสถาบันสนใจเพิ่มน้ำหนักการลงทุนมากขึ้น ซึ่งจะทำให้การเคลื่อนไหวของราคาหุ้นมีเสถียรภาพ
               
 